Почетак Другог светског рата у Југославији, априла 1941. године затекао је Јуру Керошевића као рудара у руднику Бусиње. Почетком маја, заједно са групом радника из рудника је био послат у Сремску Рачу, где су радили на поправци магацина за смештај угља. Када се у августу вратио у Хусино, група Хусињана, као и неколико рудара из Креке, предвођена Јуриним синовцем Мијом Керошевићем Гујом отишла на слободну територију на Озрену, где су приступили партизанима. Усташе су тада ухапсиле 52 рудара и сељака из Хусина, међу којима и Јуру, али после двадесетак дана малтретирања у усташкој полицији сви су били пуштени.